**Anexa nr. 3**

***la statut***

**Datele privind înființarea Comunei Dragomirești, prima atestare documentară, precum și evoluția istorică**

Ținutul Colinelor Tutovei, inclusiv teritoriul Comunei Dragomirești, a oferit din cele mai vechi timpuri condiții foarte bune pentru formarea, dăinuirea și dezvoltarea comunităților umane.

Fără a putea fi datată documentar înainte de anul 1780, Comuna Dragomirești este una din vechile așezări de pe aceste meleaguri. Tradițiile locale afirmă că ar fi existat încă din secolele XV-XVI.

De-a lungul timpului satele comunei au cunoscut multe transformări administrative. La un moment dat majoritatea localităților componente erau comune de sine stătătoare.

*Satul Băbuța*, după ce pe parcursul timpului a aparținut de mai multe comune, din anul 1931 aparține de Comuna Dragomirești.

*Satul Belzeni*, asemenea satului Băbuța, după ce aparține de diferite comune, el revine la Comuna Dragomirești în anul 1931.

*Satul Doagele*, după ce de-a lungul timpului a aparținut de diferite comune, a fost și comună în anul 1865, este anexat Comunei Dragomirești în anul 1968.

*Satul Ciuperca* este anexat Comunei Dragomirești în anul 1968, iar înainte aparținând de diferite comune precum Tulești, Popești, Rădeni, etc.

Satul *Poiana Pietrei* este anexat din anul 1865 la Comuna Dragomirești cu schimburi temporare la alte comune.

Satul *Popești* din anul 1908 a fost comună de sine stătătoare, apoi a fost anexată la diferite comune.

*Satul Rădeni* a aparținut în anul 1908 de Comuna Dragomirești, a fost anexat la Tulești în anul 1865, cu o trecere la Plopana în anul 1925, iar în prezent aparține de Dragomirești.

*Satul Tulești* la început a aparținut de Comuna Semenea, apoi a fost comună de sine stătătoare, iar după aceea a fost anexată la Rădeni, Plopana și în prezent Dragomirești.

*Satul Vladia* a fost cătun în anul 1865, apoi a fost anexată în anul 1904 la Plopana, în anul 1908 la Dragomirești, în anul 1929 iar la Plopana și apoi în anul 1931 aparține de Dragomirești unde este și în prezent.

În anul 1864 este constituită Comuna Dragomirești având ca sate componente Belzeni, Dragomirești şi Poiana Pietrei. În anul 1871 i se adaugă satul Boierești pe care îl pierde în anul 1873. În anul 1875 comuna este desființată și înființată din nou în anul 1887 cu aceleași sate, fiind în plasa Puiești.

În anul 1908 Comuna Dragomirești este inclusă în plasa Plopana și formată din satele Băbuța, Belzeni, Bungeni, Dobriceni, Dragomirești, Poiana Pietrei. În anul 1929 este iar desființată și reînființată în anul 1931. În anul 1950 comuna intră în raionul Vaslui, formată din satele Băbuța, Belzeni, Doagele, Dragomirești, Poiana Pietrei, Purcărețul, Semenea și Vladia.

În actuala formă datează din anul 1968, când Comuna Dragomirești s-a unit cu fosta Comună Rădeni.

Denumirea satelor se presupune a fi derivat de la numele unor primi locuitori, cum ar fi: Dragomirești (Dragomir), Vladia (Vlad), Rădeni (Rădeanu), etc. Satul Ciuperca şi-a luat denumirea de la dealul pe vârful căruia este așezat satul, având o formă asemănătoare cu o ciupercă.